Nekateri sodobni zgodovinarji domnevajo, da so bili Peonci tračanskega ali mešanega tračansko-ilirskega porekla in so se kasneje helenizirali. Peonski jezik je bil verjetno soroden z jeziki sosednjih Ilirov in Tračanov ali celo mešanica omenjenih jezikov. Več vzhodnih peonskih plemen, vključno z Agrijani, je nedvomno spadalo v tračansko interesno sfero. Ljudsko izročilo (Herodot) pravi, da so bili Peonci potomci Tevkrijevih kolonistov iz Troje. Homer pripoveduje, da so se Peonci bojevali na trojanski strani, ne omenja pa tega, ali so bili z njimi v sorodu. Homer na začetku Iliade omenja tudi njihovega vodjo Pirehmesa, kasneje (21. knjiga) pa kot vodjo omenja Pelagonovega sina Asteropeja.